જામનગર શહેરમાં ખાનગી શાળાઓ માટે પ્રાથમિક વિભાગમાં ૧પ હજાર, માધ્યમિક વિભાગમાં રપ હજાર અને ઉચ્ચતર માધ્યમિક (સાયન્સ) માં ૩૦ હજારની ફી નક્કી રાજય સરકાર દ્વારા કરાયા બાદ ચૂંટણીઓ પૂરી થતા ખાનગી શાળાઓ બેકાબુ બની ગઇ હતી અને ફી ઉઘરાવવા માટે મનમાની શરૂ કરી દીધી હતી. સમગ્ર ગુજરાતમાં શાળાઓએ જે ફી લેવાની હોય (તે કદાચ ગમે તેટલી લેવા માંગતા હોય) તેની વિગત ફી રેગ્યુલેશન કમિટી સમક્ષ ફાઇલ જમા કરાવવાની હોય છે. પરંતુ જામનગરની ઘણી શાળાઓ ફી રેગ્યુલેશન કમિટીમાં એપ્લાય થવા માટે ગયેલ જ નથી. આવી શાળાઓ સુપ્રિમ કોર્ટના નિયમનું ખોટું અર્થઘટન કરી રહી છે. તેમજ શિક્ષ્ણાધિકારીની ઉપરવટ જઇ રહી છે અને આવી શાળાઓ સામે કડક હાથે કાર્યવાહી કરવાને બદલે માત્ર નોટીસો આપી સંતોષ માનવામાં આવી રહ્યો છે. જામનગર શહેરની ૪૦ જેટલી શાળાઓ ફી રેગ્યુશેન કમિટી સમક્ષ ગઇ ન હોય તેની સામે કડક કાર્યવાહી કરવી જોઇએ તેમજ જે શાળાઓ ફી રેગ્યુલેશન કમિટીમાં કદાચ વધારે ફી પણ મંજૂર કરાવી આવ્યા છે. તો આવી મંજૂરી શા માટે આપવી જોઇએ તેનો પણ જવાબ આપવો જોઇએ. વધારે ફી લેતી શાળાઓ સામે યોગ્ય પગલાં લેવામાં નહિં આવે તો એનએસયુઆઇ અને યુવક કોંગ્રેસ દ્વારા આગામી દિવસોમાં ઉગ્ર આંદોલન કરવામાં આવશે. આજે જિલ્લા શિક્ષણાધિકારીને તાળાબંધી કરવાનો પ્રયાસ કરાયા બાદ પોલીસે એનએસયુઆઇ અને યુવક કોંગ્રેસના કાર્યકર્તાઓની અટકાયત કરી હતી.